[Video] Minki dra haar hart op haar mouMinki van der Westhuizen (Foto: Verskaf) Deur Yolanda Wessels ŉ Nuwe jaar, en nuwe uitdagings wink vir Minki van der Westhuizen. Hoewel die plan nooit werklik was om ŉ aanbieder te raak nie, grotendeels omdat sy mal was oor modelwerk en nie geweet het of sy sou kon present nie, is dit presies waar dié borrelende blondekop haar vandag bevind. “Amor Engelbrecht was jare lank my producer by Pasella en ná sewe jaar op dié stel, het ek ŉ groot liefde vir die televisiebedryf ontwikkel,” vertel sy. Ná Pasella het Boer soek ŉ vrou gevolg – kykNET beplan reeds aan die tiende seisoen en Minki gaan weer deel van die span wees. Nadat Minki se man, Ernst, einde 2015 uitgetree het as professionele rugbyspeler, het hulle teruggekeer vanaf St. Albans (net buite Londen) na Suid-Afrika en hulle in Stellenbosch gevestig. Hier woon hulle saam met hul twee dogtertjies, Katerien (3) en Elise (2). “Kort ná ons terugkoms het Elmarie Botha, die vervaardiger van Boer soek ŉ vrou, my genader om te hoor of ek sou belangstel om die program aan te bied. Ek was skrikkerig aan die begin omdat ek nie gewoond was aan werklikheidstelevisie nie.” Kykers se terugvoer was dat sy uitgeknip is vir dié rol. Minki vertel dat dit ŉ aanpassing en opoffering was om dikwels sonder haar gesin te reis vir opnames, maar dat geen sukses in die lewe maklik en sonder opofferings kom nie. “Ek is opgewonde om wéér deel van die volgende Boer soek ŉ vrou-reeks te wees. Die onderhoude hier is baie intens en vat nogal baie uit jou uit, so ek sien uit na die ligter trant van onderhoude op Kwêla.” Soos in enige loopbaan, is daar hoogte- en laagtepunte. “Die hoogtepunte vir my op Boer soek ŉ vrou was beslis die mense se reaksie ná seisoen nege se loodsepisode. Ek was op ŉ ongelooflike high en só oorweldig en dankbaar oor almal se positiewe terugvoer. Die laagtepunt was die verlange na my man en dogtertjies wanneer ons op die pad is. Ons gaan so tien dae op ŉ slag weg en ek is baie bly as my kinders kan saamreis. Ek vertel vir hulle Mamma gaan werk by Boer soek ŉ vrou, sodat hulle verstaan. Ek sal beslis nooit ŉ stay-at-home-mamma kan wees nie, ek glo mens moet jouself voortdurend uitdaag en verryk. Dit is gesond vir my en my kindertjies.” Sy het gelukkig ŉ ongelooflike ondersteuningsnetwerk wat dit vir haar moontlik maak om te reis. “Dit verg baie organising, maar my ma en skoonma help ook baie uit!” Minki vertel dat sy hard probeer om haarself objektief te hou as aanbieder op Boer soek ŉ vrou. “Ek is iemand wat my emosies wys wanneer iets my raak en dan is dit moeilik om nié empatie te toon nie. Veral wanneer ek baie huis toe verlang, lê die trane maar vlak.” Nou sprei Minki weer haar vlerke en gelukkig vir ons, is dié sprankelende vrou vanaf 25 Januarie te sien as veldaanbieder op Kwêla. “Dis ŉ wonderlike vooruitsig vir my en boonop is Kwêla een van my gunstelingprogramme waarby ek sélf aanklank vind. Die program is ŉ instelling op Afrikaanse televisie en ek hoop om my eie energie na die program te bring.” Is daar iets wat vir haar uitstaan? Hierop sê sy kort en kragtig: “Daar staan nie werklik iets vir my uit as aanbieder nie, maar ek hou van die diversiteit van veldaanbieding. Ek is dankbaar dat dié geleentheid my te beurt geval het om nog meer televisiewerk vir kykNET te doen.” Met haar borrelende persoonlikheid is dit nie altemit nie, kykers kán beslis uitsien na ŉ skitterende reeks waarin Minki ongetwyfeld die aanbieding op Kwêla haar eie sal maak. Kwêla word Woensdae om 20:30 op kykNET, DStv-kanaal 144, uitgesaai.